
Uznesenie Okresný súd Poprad, samosudcom Mgr. Lukášom Hvizdošom, v trestnej veci páchateľa činu inak trestného A. B., nar. XX.XX.XXXX v C., trvale bytom D. E. XX/XX, F., G. H., o ochrannom psychiatrickom liečení, t a k t o rozhodol: Podľa § 241 ods. 1 písm. a) Trestného poriadku per analogiam v spojení s § 448 ods. 2 Trestného poriadku p o s t u p u j e návrh psychiatrickej ambulancie E. I. F. H., E. G. J. F. K., na ukončenie ochranného psychiatrického liečenia ambulantnou formou u páchateľa činu inak trestného A. B., nar. XX.XX.XXXX v C., trvale bytom D. E. XX/XX, F., G. H., na prejednanie a rozhodnutie Okresnému súdu Banská Bystrica z dôvodu miestnej príslušnosti. odôvodnenie: Uznesením Okresného súdu Poprad sp. zn. 6Nt/10/2014 zo dňa 28.07.2014, právoplatným dňa 28.07.2014, bolo A. B. podľa § 73 ods. 1 Trestného zákona uložené ochranné psychiatrické liečenie ústavnou formou. Dňa 13.08.2014 bol nariadený výkon ochranného psychiatrického liečenia ústavnou formou v psychiatrickej liečebni I. H. L. F., na výkon ktorého A. B. nastúpil dňa 11.08.2014. Uznesením Okresného súdu Rožňava sp. zn. 3Nt/25/2014 zo dňa 14.11.2014, právoplatným dňa 14.11.2014, súd rozhodol o zmene spôsobu výkonu ochranného psychiatrického liečenia z ústavnej formy na ambulantnú formu, ktorú A. B. započal dňa 21.01.2015 v psychiatrickej ambulancii J. H. D. so sídlom v F.. Zo správy psychiatričky vyplynulo, že A. B. absolvoval kontrolu dňa 24.04.2015, na ktorej oznámil, že si nájde psychiatra v H., keďže dochádzanie do Popradu je komplikované a vyhovujúcejšie je dochádzanie do Brezna. Dňa 20.07.2021 bol nariadený výkon ochranného psychiatrického liečenia ambulantnou formou v ambulancii u J. F. K., psychiater psychiatrickej ambulancie III. E. I. F. H., E. G. A. B. započal s výkonom ochranného liečenia dňa 05.11.2021. Dňa 23.05.2024 bol tunajšiemu súdu doručený návrh na ukončenie ochrannej ambulantnej psychiatrickej liečby. Psychiater psychiatrickej ambulancie III. E. I. F. H., E. G., J. F. K., podal správu o ochrannom liečení, z ktorej vyplýva, že A. B. započal s ochrannou psychiatrickou liečbou ambulantnou formou dňa 05.11.2021, absolvoval dve kontroly, v priebehu vyšetrenia dňa 11.04.2022 svojvoľne opustil ambulanciu. S A. B. sa nepodarilo vybudovať dostatočný náhľad na ochorenie, v minulosti bol hospitalizovaný v F. F. a vzhľadom na časový odstup, kedy bolo liečenie nariadené v prípade dostačujúcej sociability žiadajú o zrušenie ochrannej ambulantnej psychiatrickej liečby, nakoľko neplní svoj účel. Podľa § 241 ods. 1 písm. a) Trestného poriadku, obžalobu podanú na súde pre prečin a zločin s výnimkou obzvlášť závažného zločinu, za ktorý zákon ustanovuje trest odňatia slobody s dolnou hranicou trestnej
sadzby najmenej dvanásť rokov preskúma samosudca a podľa jej obsahu a obsahu spisu postúpi vec príslušnému súdu, ak nie je sám na jej prejednanie príslušný. Podľa § 448 ods. 2 Trestného poriadku, o prepustení z ochranného liečenia alebo o jeho ukončení rozhodne na návrh prokurátora, obvineného, zdravotníckeho zariadenia alebo riaditeľa ústavu na výkon trestu odňatia slobody alebo nemocnice pre obvinených a odsúdených alebo aj bez takého návrhu predseda senátu súdu, v ktorého obvode sa ochranné liečenie vykonáva; ak rozhoduje na návrh prokurátora, zdravotníckeho zariadenia alebo riaditeľa ústavu na výkon trestu odňatia slobody alebo nemocnice pre obvinených a odsúdených o prepustení z ústavného ochranného liečenia alebo o jeho ukončení, rozhodne najneskôr do desiatich pracovných dní od doručenia návrhu súdu. Podľa § 2 ods. 6 zákona č. 371/2004 Z. z. o sídlach a obvodoch súdov Slovenskej republiky a o zmene zákona č. 99/1963 Zb. Občiansky súdny poriadok v znení neskorších predpisov v znení účinnom od 01.06.2023, sídlom Okresného súdu Banská Bystrica je mesto Banská Bystrica; jeho obvod tvorí územný obvod okresov Banská Bystrica a Brezno. Okresný súd Banská Bystrica má pracovisko v meste Brezno. Z dôvodu, že ochranné liečenie sa vykonáva v psychiatrickej ambulancii J. K. so sídlom v H. a o návrhu na ukončenie ochranného liečenia rozhoduje podľa § 448 ods. 2 Trestného poriadku súd, v ktorého obvode sa ochranné liečenie vykonáva, tunajší súd rozhodol o postúpení veci na prejednanie a rozhodnutie Okresnému súdu Banská Bystrica z dôvodu miestnej príslušnosti. Poučenie: Proti tomuto uzneseniu môže podať sťažnosť prokurátor a obvinený do troch pracovných dní od oznámenia tohto uznesenia cestou tunajšieho súdu na Krajský súd v Prešove. Sťažnosť má odkladný účinok (§ 241 ods. 4 Trestného poriadku per analogiam).

